Objava zahtevka za spremembo v skladu s členom 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89 (1)

(2020/C 174/07)

V skladu s členom 27 Uredbe (EU) 2019/787 Evropskega parlamenta in Sveta (2) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO TEHNIČNE DOKUMENTACIJE ZA GEOGRAFSKO OZNAČBO

„SCOTCH WHISKY“

EU št.: PGI-GB-1854-AM01 – 8. 5. 2018

Jezik, v katerem se predloži zahtevek: angleščina

Posrednik

Država članica: Združeno kraljestvo

Ime posrednika:

Department for the Environment, Food and Rural Affairs (DEFRA) Second Floor, Seacole Block 2 Marsham Street, London, SW1P 4DF Združeno kraljestvo

E-naslov: spirit.drinkspolicy@defra.gov.uk

Tel. +44 2082256405

Tehnična dokumentacija za „Scotch Whisky“ je na voljo na spletišču ministrstva na spletnem naslovu: www.gov.uk.

Ime geografske označbe

„Scotch Whisky“

Postavka specifikacije proizvoda, na katero vpliva sprememba

Drugo

— Metoda proizvodnje

— Določbe Evropske unije ali nacionalne/regionalne določbe

— Naslov vložnika

— Dopolnilo h geografski označbi

Sprememba

Sprememba specifikacije proizvoda, ki povzroča spremembo glavnih specifikacij.

Obrazložitev spremembe

Stran 9 – Sprememba opredelitve škotskega blended whiskyja

Prejšnje besedilo:

„Škotski blended malt whisky je mešanica dveh ali več škotskih single malt whiskyjev, destiliranih v več kot eni destilarni.“

Novo besedilo:

„Škotski blended malt whisky pomeni mešanico dveh ali več škotskih single malt whiskyjev, destiliranih v več kot eni destilarni, ali mešanico destilatov single malt whiskyja, proizvedenih v skladu z zahtevami iz odstavka (1)(a) in (b) ter za katere se bo posledično uporabljal odstavek (1)(c) do (i).“

Za večjo jasnost je treba v zgoraj navedeni opredelitvi navesti, da iz besedila „ter za katere se bo posledično uporabljal odstavek (1)(c) do (i)“ izhaja, da se zorenje še ni izvedlo, zato se besedilo nanaša na destilate single malt whiskyja. Predpisi Združenega kraljestva za „Scotch Whisky“ iz leta 2009 so bili spremenjeni v skladu z zgornjo opredelitvijo.

Prejšnja opredelitev škotskega blended malt whiskyja v tehnični dokumentaciji ne vključuje mešanice destilatov single malt whiskyja, preden se polni v sode. To je dolgoletna praksa, znana kot „teaspooning“. Večina škotskih blended malt whiskyjev je ustvarjena iz mešanice škotskih single malt whiskyjev iz več destilarn, vendar je bila za sektor značilna tudi praksa mešanja destilatov single malt whiskyja pred zorenjem. Predlagana sprememba zato dopušča prakso mešanja destilatov single malt whiskyja in nato njihovega zorenja, da nastane škotski blended malt whisky.

Stran 10 – Zorenje

Prejšnje besedilo:

„Kakovost sodov je pomembna, saj novo žganje prevzame lastnosti in barvo lesenega soda, v katerem zori. Večina sodov se je predhodno že uporabljala za zorenje drugih alkoholnih pijač: nekateri so na primer vsebovali sherry, nekateri pa ameriški bourbon whiskey.“

Novo besedilo:

„Kakovost sodov je pomembna, saj novo žganje prevzame lastnosti in barvo lesenega soda, v katerem zori. Žganje mora zoreti v novih hrastovih sodih in/ali hrastovih sodih, ki so se uporabljali le za zorenje vina (mirnega ali alkoholiziranega) in/ali piva/aleja in/ali žganja, razen:

— vina, piva/aleja ali žganja, proizvedenega iz koščičastega sadja ali z njim;

— piva/aleja, ki mu je bilo sadje, aroma ali sladilo dodano po fermentaciji;

— žganja, ki mu je bilo sadje, aroma ali sladilo dodano po destilaciji,

in kadar je tako predhodno zorenje del tradicionalnih postopkov proizvodnje teh vrst vina, piva/aleja ali žganja.

Ne glede na vrsto uporabljenega soda mora imeti pridobljeni proizvod tradicionalno barvo, okus in aromo pijače „Scotch Whisky“. Te zahteve veljajo tudi za vse vrste končevanja, navedene spodaj.“

Sloves, ki ga je pridobil „Scotch Whisky“, temelji na proizvodih, ki se tradicionalno prodajajo pod tem imenom. Sodi, ki se uporabljajo za zorenje pijače „Scotch Whisky“, morajo biti izdelani iz hrastovega lesa in imeti prostornino največ 700 litrov. Vendar to ne pomeni, da so sprejemljivi vsi sodi, ki izpolnjujejo ti zahtevi. Sod mora biti tak, da zorenemu žganju zagotovi uveljavljene značilnosti pijače „Scotch Whisky“. Skozi leta je bilo vloženih več poizvedb o tem, kateri sodi se lahko uporabljajo za zorenje ali končevanje pijače „Scotch Whisky“. Ker so se skozi leta uporabljali raznovrstni sodi, v katerih so bili pred tem vino, pivo/ale in žganja, je treba razjasniti, kaj je dovoljeno, pri čemer je postalo pomembno, da tehnična dokumentacija vsebuje podrobnosti o lastnostih hrastovih sodov, ki se lahko uporabljajo za zorenje ali končevanje pijače „Scotch Whisky“.

Predlog spremembe upošteva tradicionalno prakso, tako da vključuje vse kategorije sodov, za katere so na voljo dokazi o dolgotrajni tradicionalni uporabi, in dovoljuje le tiste kategorije, z uporabo katerih se pridobi proizvod, ki ima tradicionalno barvo, okus in aromo pijače „Scotch Whisky“.

Stran 18 – Določbe o razlagi

Prejšnje besedilo:

„Nacionalne določbe Predpisi o žganih pijačah iz leta 2008 […] Aktualna različica teh predpisov in vse spremembe so na voljo na spletišču www.legislation.gov.uk. Predpisi za ‚Scotch Whisky‘ iz leta 2009 […] Aktualna različica teh predpisov in vse spremembe so na voljo na spletišču www.legislation.gov.uk.“

Novo besedilo:

„Nacionalne določbe Predpisi o žganih pijačah iz leta 2008 […] Aktualna različica teh predpisov in vse spremembe so na voljo na spletišču www.legislation.gov.uk. Kadar se kateri koli izrazi iz predpisov o žganih pijačah uporabljajo tudi v tehnični dokumentaciji, imajo enak pomen. Predpisi za ‚Scotch Whisky‘ iz leta 2009 […] Aktualna različica teh predpisov in vse spremembe so na voljo na spletišču www.legislation.gov.uk. Kadar se kateri koli izrazi iz predpisov o žganih pijačah uporabljajo tudi v tehnični dokumentaciji, imajo enak pomen.“

V predpisih o žganih pijačah iz leta 2008 in predpisih za ‚Scotch Whisky“ iz leta 2009 so opredeljene nekatere besede in izrazi, ki se uporabljajo v navedenih predpisih. V tehnični dokumentaciji se uporabljajo enaki izrazi, vendar v tej ni oddelka z razlago pojmov. Zato je v predlaganih spremembah jasno določeno, da je treba predpise o žganih pijačah iz leta 2008, predpise za „Scotch Whisky“ iz leta 2009 in tehnično dokumentacijo razlagati medsebojno skladno.

Stran 18 – Odprava omejitve za stekleničenje na steklenice s prostornino največ 2 litra za škotski single malt whisky

Prejšnje besedilo:

„Prevoz s Škotske v drugo deželo/državo

[…]

2. Škotski single malt whisky se ne sme prepeljati s Škotske v drugo deželo/državo, razen če je v steklenici iz katerega koli inertnega materiala s prostornino največ dva litra, ki je označena za prodajo na drobno. Škotski single malt whisky ne sme biti stekleničen ali ponovno stekleničen zunaj Škotske.“

Novo besedilo:

„Prevoz s Škotske v drugo deželo/državo

[…]

2. Škotski single malt whisky se ne sme prepeljati s Škotske v drugo deželo/državo, razen če je v steklenici iz katerega koli inertnega materiala, ki je označena za prodajo na drobno. Škotski single malt whisky ne sme biti stekleničen ali ponovno stekleničen zunaj Škotske.“

Zahteva za stekleničenje škotskega single malt whiskyja v steklenice s prostornino največ dva litra je bila prvotno uvedena, da bi polnilce iz tujine odvrnili od uvažanja single malt whiskyja v zelo velikih steklenicah, žganje pa bi pozneje znova ustekleničili. Po mnenju industrije zadostuje prepoved ponovnega polnjenja, zato se odpravi omejitev polnjenja v steklenice s prostornino največ dva litra.

Stran 19 – Spremembe, ki izhajajo iz težav pri preverjanju

Prejšnje besedilo:

„Prevoz s Škotske v drugo deželo/državo

[…]

3. Škotski single grain whisky, škotski blended malt whisky, škotski blended grain whisky ali škotski blended whisky se ne sme prepeljati s Škotske, razen če je: (a) v steklenici (iz katerega koli inertnega materiala), ki je označena za prodajo na drobno, ali (b) namenjen uvozniku, polnilcu ali pripravljavcu mešanice, ki je davčnemu in carinskemu uradu Združenega kraljestva dal take zaveze, kot jih je urad določil v sistemu preverjanja, kakor se občasno revidira ali nadomesti.“

Novo besedilo:

„Prevoz s Škotske v drugo deželo/državo

[…]

3. Škotski single grain whisky, škotski blended malt whisky, škotski blended grain whisky ali škotski blended whisky se ne sme prepeljati s Škotske, razen če je: (a) v steklenici (iz katerega koli inertnega materiala), ki je označena za prodajo na drobno, ali (b) namenjen uvozniku, polnilcu, označevalcu ali pripravljavcu mešanice, ki je davčnemu in carinskemu uradu Združenega kraljestva dal take zaveze, kot jih je urad določil v sistemu preverjanja, kakor se občasno revidira ali nadomesti, ali (b) namenjen uvozniku, polnilcu ali pripravljavcu mešanice, ki je davčnemu in carinskemu uradu Združenega kraljestva dal take zaveze, kot jih je urad določil v sistemu preverjanja, kakor se občasno revidira ali nadomesti. (c) namenjen proizvajalcu živil, ki niso alkoholne pijače.“

Besedilo vsebuje dve spremembi.

Prva se nanaša na označevalce zunaj Škotske, druga pa na proizvajalce živil.

Besedilo ne vsebuje določbe za preverjanje organizacij zunaj Škotske, ki označujejo le „Scotch Whisky“. Namesto tega se je označevalcu svetovalo, naj vloži vlogo za preverjanje kot polnilec in označevalec, čeprav stekleničenja ni nameraval izvajati. Sprememba omogoča, da se podjetje, ki izvaja označevanje, preveri le za to nalogo.

Nepredvidena posledica tehnične dokumentacije je, da mora biti „Scotch Whisky“, kadar se dobavlja proizvajalcu zunaj Škotske za proizvodnjo živil, ki niso alkoholne pijače (na primer marmelade, ki vsebuje „Scotch Whisky“), dobavljen v steklenicah, ki so označene za prodajo na drobno. Sprememba omogoča dobavo pijače „Scotch Whisky“ takim proizvajalcem v vsebnikih za pijače v razsutem stanju.

Stran 20 – Učinek prejšnje zakonodaje

Dodano je bilo novo besedilo:

„Učinek prejšnje zakonodaje

Kombinacije destilatov in/ali delno zorenih destilatov pijače ‚Scotch Whisky‘ in/ali nezorene pijače ‚Scotch Whisky‘ in/ali pijače ‚Scotch Whisky‘ iz različnih destilarn, kombiniranih ali zmešanih pred začetkom veljavnosti te tehnične dokumentacije, ki ne spadajo v nobeno izmed petih dovoljenih kategorij pijače ‚Scotch Whisky‘ zaradi faze proizvodnje, v kateri je potekalo kombiniranje ali mešanje, je mogoče še naprej zoriti in prodajati kot ‚Scotch Whisky‘, če:

1. so opisane kot — škotski blended malt whisky (v primeru kombinacije, ki je bila v vsaki destilarni destilirana v skladu z opredelitvijo škotskega single malt whiskyja); — škotski blended grain whisky (v primeru kombinacije, ki je bila v vsaki destilarni destilirana v skladu z opredelitvijo škotskega single grain whiskyja); — škotski blended whisky (v primeru kombinacije, ki je bila delno destilirana v eni destilarni v skladu z opredelitvijo škotskega single malt whiskyja, delno pa v drugi destilarni v skladu z opredelitvijo škotskega single grain whiskyja) in

2. se prodajajo pod temi opisi ali se uporabljajo kot sestavina škotskega blended whiskyja.“

Sprememba opredelitve škotskega blended malt whiskyja na strani 9 obravnava to vprašanje za v prihodnje, količine žganja, ki so bile zmešane pred iztekom minimalnega obdobja zorenja, pa zdaj zorijo v obstoječih zalogah. Sprememba omogoča, da se taka zaloga trži pod enim izmed opredeljenih imen kategorij ali se uporablja kot sestavina škotskega blended whiskyja.

Stran 21 – Vložnik

Spremenile so se podrobnosti o naslovu vložnika. Ministrstvo za okolje, hrano in podeželje (DEFRA) še vedno uporablja naslov Nobel House, vendar je naslov na ulici Marsham Street, kot je razvidno v revidirani tehnični dokumentaciji, glavna lokacija enote, ki se ukvarja z žganimi pijačami in geografskimi označbami, zato bi se moral za namene tehnične dokumentacije za „Scotch Whisky“ upoštevati ta naslov vložnika.

Stran 24 – Navedbe o starosti – pojasnitev običajnega dogovorjenega zapisa Združenega kraljestva

Prejšnje besedilo:

„Navedbe o zorenju, starosti in destilaciji

[…]

2. Noben ‚Scotch Whisky‘ se ne sme označevati, pakirati, prodajati, oglaševati ali promovirati s sklicevanjem na to, kdaj je bila destilacija izvedena, razen če: […] (c) predstavitev whiskyja vključuje tudi sklicevanje na: (i) leto stekleničenja whiskyja; (ii) obdobje zorenja whiskyja ali (iii) starost whiskyja in […]“

Novo besedilo:

„Navedbe o zorenju, starosti in destilaciji

[…]

2. Noben ‚Scotch Whisky‘ se ne sme označevati, pakirati, prodajati, oglaševati ali promovirati s sklicevanjem na to, kdaj je bila destilacija izvedena, razen če: […] (c) predstavitev whiskyja vključuje tudi sklicevanje na: (i) leto stekleničenja whiskyja ali (ii) obdobje zorenja whiskyja ali (iii) starost whiskyja in […]“

Namen spremembe je, da se jasneje navede, da so navedene možnosti alternativne.

GLAVNE SPECIFIKACIJE TEHNIČNE DOKUMENTACIJE

„SCOTCH WHISKY“

EU št.: PGI-GB-1854-AM01 – 8. 5. 2018

1. Ime

„Scotch Whisky“

2. Kategorija žganih pijač

Whisky/Whiskey (kategorija 2 Uredbe (ES) št. 110/2008)

3. Opis žgane pijače

Fizikalne, kemijske in/ali organoleptične lastnosti

Videz

„Scotch Whisky“ je prozorna tekočina, ki je lahko bledo rumene do temno jantarjeve barve. V proizvodu je lahko pri skladiščenju pri nizkih temperaturah, na primer pod 0 °C, opazna motnost, vendar je tako motnost mogoče opaziti tudi pri nekaterih škotskih whiskyjih po mešanju z vodo in/ali ledom.

Aroma in okus

Aroma in okus sta pridobljena z destilacijo fermentiranega substrata iz ječmenovega slada z drugimi žiti ali brez njih, ki ji sledi zorenje v hrastovih sodih. Značilnosti single whiskyjev so med drugim odvisne od uporabljenih postopkov v specifični destilarni in poznejšega zorenja. Škotski grain whiskyji imajo običajno lahkotnejšo aromo in okus kot škotski malt whiskyji. Značilnosti škotskih blended whiskyjev izhajajo iz interakcije sestavin single whiskyjev, iz katerih so nastali, te pa so bile izbrane tako, da se dopolnjujejo.

Posamezni škotski whiskyji imajo raznovrstne arome in okuse, tj. od lahkih, zrnatih, rahlo pikantnih značilnosti razmeroma mladega škotskega grain whiskyja do bogatih, sadnih in mehkih značilnosti dobro zorenega škotskega malt whiskyja. Nekateri škotski malt whiskyji, ki so bili proizvedeni iz ječmenovega slada, posušenega nad dimom tleče šote, imajo lahko izrazito „šotno“ aromo.

Posebne značilnosti pijače „Scotch Whisky“ v primerjavi z drugimi whiskyji

Skupna lastnost vseh whiskyjev je destilacija iz žit na način, s katerim se ohranita aroma in okus surovin ter se razvija nadaljnja kompleksnost v letih zorenja v lesenih sodih. Vendar imajo whiskyji, proizvedeni v različnih državah, različne značilnosti.

Obstaja več tisoč blagovnih znamk „Scotch Whisky“, pri čemer ima vsaka svoje lastnosti. Številne so rezultat mešanja škotskih single malt in škotskih grain whiskyjev. Vse te blagovne znamke imajo značilne lastnosti pijače „Scotch Whisky“, po katerih se ločijo od whiskyja, destiliranega v drugih državah. Trije dejavniki, zaradi katerih se „Scotch Whisky“ loči od drugih whiskyjev, so:

(a) razlike v proizvodnem postopku, vključno z razlikami v pravnih opredelitvah;

(b) geografske in geološke lastnosti ter podnebje Škotske ter

(c) znanja in spretnosti ter strokovno znanje destilaterja in pripravljavca mešanice.

Obstajajo številne razlike med proizvodno metodo, ki se zahteva v skladu z opredelitvijo iz predpisov za „Scotch Whisky“ iz leta 2009, in drugimi zahtevanimi proizvodnimi metodami za whisky, navedenimi v zakonodaji drugih držav, vključno z Uredbo (ES) št. 110/2008. Zlasti:

(i) v opredelitvi pijače „Scotch Whisky“ je prepovedana uporaba dodanih encimov in se zahteva uporaba ječmenovega slada. Zaradi uporabe encimov ječmenovega slada pri proizvodnji pijače „Scotch Whisky“ je lahko začetni fermentirni substrat precej drugačen kot pri whiskyju, proizvedenem z uporabo dodanih encimov. Sestava substrata, zlasti v zvezi s sladkorji, vpliva na vrsto kvasa, ki se lahko uporablja, in posledično na kongenerje, ki nastajajo. „Scotch Whisky“ je destiliran iz ječmenovega slada in drugih žit, zlasti pšenice in koruze, za druge whiskyje pa se lahko uporabljajo različna žita ali različni deleži žit. V kanadskih whiskyjih in nekaterih ameriških whiskyjih se je na primer tradicionalno uporabljala rž;

(ii) v skladu z opredelitvijo pijače „Scotch Whisky“ se zanj zahteva obvezna uporaba hrastovih sodov, v Uredbi (ES) št. 110/2008 pa se na primer zahteva uporaba le lesenih sodov;

(iii) vsi proizvodni postopki pijače „Scotch Whisky“, tj. od drobljenja žit do pretvorbe v fermentirni substrat, fermentacije in destilacije, se morajo izvajati v isti destilarni, vse zorenje pijače „Scotch Whisky“ pa mora potekati na Škotskem;

(iv) obstajajo tradicionalne razlike med načinom proizvodnje pijače „Scotch Whisky“ v primerjavi z drugimi whiskyji. Uporabljajo se različne vrste in oblike kotlov, ki vplivajo na organoleptične lastnosti žganja.

Zaradi teh zahtev ter posebnih geoloških lastnosti in podnebja Škotske nastajajo razlike med pijačo „Scotch Whisky“ in drugimi whiskyji.

4. Zadevno geografsko območje

„Scotch Whisky“ je viski, destiliran in zoren na Škotskem. Škotska zajema severni del Združenega kraljestva in leži ob severozahodni obali celinske Evrope. Na jugu meji na Anglijo, obdajajo pa jo tudi Hebridsko morje, Atlantski ocean in Severno morje.

5. Metoda pridobivanja žgane pijače

Osnovna metoda proizvodnje je navedena v opredelitvi pijače „Scotch Whisky“ v točki 3(1) predpisov za „Scotch Whisky“ iz leta 2009:

Opredelitev pijače „Scotch Whisky“

„Scotch Whisky“ pomeni whisky, proizveden na Škotskem,

(a) ki je bil destiliran v destilarni na Škotskem iz vode in ječmenovega slada (dodajo se lahko samo cela zrna drugih žit), pri čemer so bile vse sestavine: (i) v tej destilarni predelane v drozgo; (ii) v tej destilarni pretvorjene v fermentirni substrat le z endogenimi encimskimi sistemi in (iii) v tej destilarni fermentirane le z dodatkom kvasa;

(b) ki je bil destiliran z volumenskim deležem alkohola manj kot 94,8 vol. %, tako da ima destilat aromo in okus, ki izvirata iz surovin, uporabljenih pri njegovi proizvodnji, in iz metode njegove proizvodnje;

(c) ki je zorel le v hrastovih sodih s prostornino največ 700 litrov;

(d) ki je zorel le na Škotskem;

(e) ki je zorel najmanj tri leta;

(f) ki je zorel le v trošarinskem skladišču ali na dovoljenem kraju;

(g) ki ohrani barvo, aromo in okus, ki izvirajo iz surovin, uporabljenih pri njegovi proizvodnji in zorenju, ter iz metode njegove proizvodnje in zorenja;

(h) ki mu ni bila dodana nobena snov ali mu ni bila dodana nobena druga snov razen: (i) vode; (ii) navadnega karamelnega barvila ali (iii) vode in navadnega karamelnega barvila;

(i) ki ima najmanjši volumenski delež alkohola 40 %.

Opredelitve petih dovoljenih kategorij pijače „Scotch Whisky“

Škotski single malt whisky je škotski whisky, ki je bil destiliran v eni ali več serijah:

(a) v samo eni destilarni,

(b) iz vode in ječmenovega slada brez drugih dodanih žit in

(c) v kotlih za žganjekuho.

Škotski single grain whisky je škotski whisky, ki je bil destiliran v samo eni destilarni in ni škotski single malt whisky ali škotski blended whisky.

Škotski blended malt whisky pomeni mešanico dveh ali več škotskih single malt whiskyjev, destiliranih v več kot eni destilarni, ali mešanico destilatov single malt whiskyja, proizvedenih v skladu z zahtevami iz odstavka (1)(a) in (b) ter za katere se bo posledično uporabljal odstavek (1)(c) do (i).

Škotski blended grain whisky je mešanica dveh ali več škotskih single grain whiskyjev, destiliranih v več kot eni destilarni.

Škotski blended whisky je mešanica enega ali več škotskih single malt whiskyjev z enim ali več škotskih single grain whiskyjev.

Škotski malt whisky

Škotski malt whisky je proizveden iz treh naravnih surovin, tj. ječmenovega slada, vode in kvasa. Prva faza proizvodnje je slajenje ječmena. V preteklosti in tradicionalno so ječmen dva do tri dni namakali v rezervoarjih vode, nato pa so ga razporedili po tleh sladarne, da je vzkalil. Da bi zaustavili kalitev, so ječmenov slad posušili v pečeh s tipičnimi dimniki v obliki pagode, ki so značilne za številne destilarne škotskega malt whiskyja. Nekatere destilarne še vedno uporabljajo ta postopek, druge pa ječmenov slad kupujejo od sladarn, ki lahko ječmenov slad na tradicionalni način proizvajajo v večjih količinah.

Ječmenov slad se nato zmelje v grobo drozgo in zmeša z vročo vodo v posodi, imenovani drozgalna kad (mash tun). Pri tem se škrob v ječmenu pretvori v sladko tekočino, znano kot „wort“. Ta se loči od drozge in prenese v sod za fermentacijo (washback), v katerega se doda kvas, med fermentacijo pa se sladka tekočina „wort“ pretvori v alkohol, ki je po aromi in okusu podoben pivu, ki ne vsebuje hmelja. Ta tekočina se imenuje „wash“.

Ta se nato destilira v značilnih bakrenih kotlih za žganjekuho, v katerih se z destilacijo iz tekočine „wash“ ločijo alkohol in drugi kongenerji. Škotski malt whisky se običajno destilira dvakrat, pri čemer prva destilacija poteka v večjem kotlu (wash still), druga pa v malce manjšem kotlu za žganje ali „low-wines“.

Škotski grain whisky

Tudi škotski grain whisky mora biti proizveden iz ječmenovega slada, vendar lahko drozga vsebuje tudi druga žita in običajno tudi jih. Najpogosteje se zanj uporabljata pšenica in koruza. Nezaslajena žita se zmešajo z vročo vodo in segrejejo, da se škrob v žitu utekočini in ga je lažje razbiti na fermentirne sladkorje. Encimi ječmenovega slada pretvorijo škrob v bolj fermentirne sladkorje. Sladka tekočina „wort“ se ohladi na približno 15–23 C in doda se kvas, da se začne faza fermentacije, ki traja dva do tri dni. Fermentirana sladka tekočina „wort“, znana kot tekočina „wash“, se nato destilira, da se iz tekočine „wash“ pridobijo alkohol in druge hlapne snovi. Destilacija običajno poteka v neprekinjenih stebrastih kotlih in ne sme presegati 94,8 vol. % alkohola. Tradicionalna zasnova stebrastih kotlov je Coffeyjev ali patentni kotel.

Škotski grain whisky je mogoče proizvesti tudi z neprekinjeno destilacijo sladke tekočine „wort“ iz izključno ječmenovega slada ali z destilacijo tekočine „wash“ drozge ječmenovega slada in drugih žit v kotlu za žganjekuho.

Zorenje

Preden se novo žganje iz slada ali žit napolni v raznovrstne sode, v katerih bo zorelo, se žganje običajno razredči z vodo, da vsebuje med 60 % in 70 vol. % alkohola.

„Kakovost sodov je pomembna, saj novo žganje prevzame lastnosti in barvo lesenega soda, v katerem zori. Žganje mora zoreti v novih hrastovih sodih in/ali hrastovih sodih, ki so se uporabljali le za zorenje vina (mirnega ali alkoholiziranega) in/ali piva/aleja in/ali žganja, razen:

— vina, piva/aleja ali žganja, proizvedenega iz koščičastega sadja ali z njim,

— piva/aleja, ki mu je bilo sadje, aroma ali sladilo dodano po fermentaciji;

— žganja, ki mu je bilo sadje, aroma ali sladilo dodano po destilaciji,

in kadar je tako predhodno zorenje del tradicionalnih postopkov proizvodnje teh vrst vina, piva/aleja ali žganja.

Ne glede na vrsto uporabljenega soda mora imeti pridobljeni proizvod tradicionalno barvo, okus in aromo pijače „Scotch Whisky“. Te zahteve veljajo tudi za vse vrste končevanja, navedene spodaj.“

Preden se polnijo s pijačo „Scotch Whisky“ ali žganjem, ki naj bi postalo „Scotch Whisky“, sodi ne smejo več vsebovati prejšnje vsebine. Vrsto soda, ki se uporablja za zorenje, določi glavni pripravljavec mešanice, ki želi doseči posebne lastnosti končnega whiskyja.

Novo žganje šele po najmanj treh letih zorenja postane „Scotch Whisky“. V praksi številni škotski whiskyji zorijo veliko dlje, in sicer od pet do dvanajst ali osemnajst let, včasih tudi dlje. Zrak medtem prodira skozi porozen hrastov les sodov in prispeva k lastnostim whiskyja.

Mešanje

Največji delež pijače „Scotch Whisky“ se zaužije kot škotski blended whisky. Za združevanje posameznih škotskih single malt in single grain whiskyjev, da nastane škotski blended whisky, je odgovoren glavni pripravljavec mešanice posameznega podjetja, ki mora biti za to visoko usposobljen.

6. Povezava z geografskim okoljem ali poreklom

6.1 Podrobnosti o geografskem območju ali poreklu, ki so pomembne za povezavo

Naravni dejavniki geografskega območja

(a) Geološke in geografske lastnosti Škotske – Škotska obsega severno tretjino otoka Velika Britanija in vključuje več kot 790 otokov in arhipelagov. Razdeljena je na Škotsko višavje in nižavje, ki ju loči prelomnica. Škotska ima raznovrstne, vendar edinstvene geološke lastnosti. Čista voda, ki je ena izmed glavnih naravnih surovin pri proizvodnji pijače „Scotch Whisky“, se razlikuje glede na lokalne kamnine in podeželje, po katerem teče na poti do posamezne destilarne.

(b) Podnebje na Škotskem – tudi škotsko podnebje pomembno vpliva na lastnosti pijače „Scotch Whisky“. Vetrovi pihajo zlasti z jugozahoda in prinašajo topel vlažen zrak iznad Atlantika. Čeprav je Škotska razmeroma daleč na severu, ima sveže, blago podnebje. Višavje in zahodni otoki spadajo med najvlažnejša območja v Evropi z letno količino padavin do 4 577 mm. Vzhodni del je bolj suh ter primeren za gojenje ječmena in pšenice. Sveže, vlažno podnebje zagotavlja velike zaloge kakovostne vode. Žganje med zorenjem prepoji hrastov sod, alkohol in voda pa lahko izhlapita. V toplejših, bolj suhih podnebjih izhlapi več vode kot alkohola, zato je vsebnost alkohola v sodu višja. To vpliva na različne interakcije, ki potekajo. V svežem, vlažnem škotskem podnebju je nižja splošna stopnja izgube zaradi izhlapevanja, vendar izhlapi tudi sorazmerno več alkohola, zato je vsebnost alkohola nižja.

(c) Voda – vlažno škotsko podnebje zagotavlja, da ima Škotska veliko čiste, sveže vode. Destilarne pijače „Scotch Whisky“ so bile vedno zgrajene tam, kjer je dober zanesljiv vir vode določene kakovosti, pogosto pa imajo lasten vir vode, da se zagotovijo neprekinjena oskrba ter čistost in neonesnaženost vode. Voda je ena izmed treh naravnih surovin pijače „Scotch Whisky“.

(d) Šota – na Škotskem je šote v izobilju, v preteklosti pa se je uporabljala kot gorivo za kurjenje kotlov in za sušenje ječmena med pridobivanjem slada. Šota ima še vedno pomembno vlogo pri proizvodnji pijače „Scotch Whisky“ in njegovem okusu.

Človeški in procesni dejavniki na geografskem območju

Tudi znanja in spretnosti ter postopki, razviti na Škotskem, ki se več stoletij prenašajo z ene generacije na drugo, pomembno vplivajo na kakovost in lastnosti pijače „Scotch Whisky“, vključno z znanji in spretnostmi sodarja, destilaterja in pripravljavca mešanice ter uporabljenimi surovinami in vrstami kotlov. Vsaka destilarna malt whiskyja ima edinstvene bakrene kotle, zaradi katerih nastajajo razlike v whiskyju. Destilater je odgovoren za zagotavljanje, da se v sod nalije le najkakovostnejše žganje. Usposobljeni pripravljavci mešanice razvijajo recepte znamke ter skrbijo za kakovost in doslednost.

Kako je ugled povezan z geografskim območjem

„Scotch Whisky“ se na Škotskem proizvaja več kot 500 let, iz države pa se izvaža približno 200 let. Izraz whisky izvira iz gelščine, iz besed „uisge beatha“ ali „usquebaugh“. Gelščina je tradicionalni jezik, govorijo pa ga prebivalci Škotskega višavja in Irske. Izraz v gelščini je bil najprej „uiskie“ in nato „whisky“.

6.2 Posebne značilnosti žgane pijače, ki se pripisujejo geografskemu območju

Na sestavo destilata vplivajo številni geografski dejavniki, med drugim vrste lokalne vode, uporaba endogenih encimov, delež kongenerjev, proizvedenih med fermentacijo, zasnova kotla, kako hitro se izvaja destilacija, stik z bakrom in frakcije žganja. Vse to določajo prakse, ki so se sčasoma razvile na geografskem območju.

Sveže in vlažno škotsko podnebje med zorenjem zagotavlja popolne razmere za proizvodnjo žganja, ki se zelo razlikuje od žganja, proizvedenega z zorenjem v drugačnih podnebnih razmerah. Šota, naravno gorivo iz ruše, izrezane iz škotskih močvirij, se poleg sodobnejših goriv v različnem obsegu uporablja za kurjenje peči med sušenjem ječmenovega slada. Dim ognja šote oddaja značilno aromo, vonj po šoti. Te šotne arome med postopkom prepojijo destilirani proizvod in prispevajo k lastnostim pridobljenega žganja.

Pripravljavci mešanice si prizadevajo doseči doslednost svojih blagovnih znamk škotskega whiskyja. Pripravljavec mešanice v posameznem podjetju usposobi svojega naslednika, da se znanja in spretnosti prenašajo z ene generacije na drugo, s čimer se iz roda v rod zagotavlja ohranjanje tipičnega okusa pijače „Scotch Whisky“ v naslednjih generacijah. Destiliranje pijače „Scotch Whisky“ je znanost, ki se je razvijala dolga leta, mešanje pijače „Scotch Whisky“ pa je umetnost.

Povzetek

Med postopkom proizvodnje pijače „Scotch Whisky“ številni dejavniki vplivajo na njene končne lastnosti. Vsako podjetje ima svoje znanje in spretnosti ter strokovno znanje, ki dopolnjujejo naravne dejavnike, kot sta podnebje in voda. K ugledu, lastnostim in kakovosti pijače „Scotch Whisky“ prispeva kombinacija človeških in naravnih dejavnikov.

7. Določbe Evropske unije ali nacionalne/regionalne določbe

Nacionalne določbe

Predpisi o žganih pijačah iz leta 2008

Ti predpisi so zakon Združenega kraljestva in med drugim določajo izvrševanje Uredbe (ES) št. 110/2008 ter kot organ za preverjanje za namene člena 22 Uredbe (ES) št. 110/2008 imenujejo komisarje davčnega in carinskega urada Združenega kraljestva (HMRC).

Predpisi za „Scotch Whisky“ iz leta 2009

Ti predpisi so zakon Združenega kraljestva in določajo dodatne nacionalne zahteve za „Scotch Whisky“ poleg zahtev, ki se zanj uporabljajo v skladu z Uredbo (ES) št. 110/2008.

Nadzor proizvodnje

Preverjanje skladnosti z določbami te tehnične dokumentacije bo izvajal urad HMRC, kot je določeno v točki 5(1) predpisov o žganih pijačah iz leta 2008. Vodijo se natančne evidence o vsaki fazi proizvodnega postopka, od dobave žit do točenja žganja v vsak hrastov sod in sledenja zgodovini vsakega soda med zorenjem, dokler žganje ni ustekleničeno za prodajo ali izvoženo. Postopke, sode in evidence je mogoče inšpekcijsko pregledati ali revidirati za namene preverjanja in izvrševanja. HMRC lahko na zahtevo izda potrdilo o preverjanju pijače „Scotch Whisky“.

Prevoz s Škotske v drugo deželo/državo

Škotski single malt whisky se ne sme prepeljati s Škotske, razen če je v steklenici iz katerega koli inertnega materiala, ki je označena za prodajo na drobno. Poleg tega se ne sme stekleničiti ali ponovno stekleničiti zunaj Škotske.

Z zahtevo za stekleničenje škotskega single malt whiskyja na Škotskem se ščiti močan ugled te kategorije pijač. Z edinstvenimi kombinacijami single malt in grain whiskyjev je mogoče ustvariti veliko mešanic škotskih whiskyjev, vendar je število škotskih single malt whiskyjev omejeno. Posebne lastnosti in ugled škotskega single malt whiskyja, proizvedenega v vsaki od 126 destilarn malt whiskyja, so povezani z lokacijo destilarne. Vsako leto več kot dva milijona turistov obiščeta destilarne škotskih single malt whiskyjev, da bi se poučili o lastnostih teh whiskyjev na kraju, kjer so destilirani. Najučinkovitejši način za zaščito pristnosti, kakovosti in ugleda škotskega single malt whiskyja je zahteva, da se stekleniči na Škotskem.

Pred uvedbo predpisov za „Scotch Whisky“ leta 2009 sta se dolga leta v razsutem stanju masovno izvažala škotski blended whisky in škotski blended malt whisky. V več tujih državah je bila vzpostavljena obsežna trgovina na področju lokalnega stekleničenja teh kategorij pijače „Scotch Whisky“. Po drugi strani se je pred uvedbo zahteve, da je treba ves škotski single malt whisky stekleničiti na Škotskem, v razsutem stanju izvažala le zelo majhna količina škotskega single malt whiskyja. Zato je stekleničenje škotskega single malt whiskyja na Škotskem sorazmerno s cilji določbe.

Vse druge kategorije pijače „Scotch Whisky“ ne smejo biti prepeljane s Škotske v lesenih sodih ali drugih lesenih posodah.

Škotski single grain whisky, škotski blended malt whisky, škotski blended grain whisky ali škotski blended whisky se sme prepeljati s Škotske le (a) v steklenici (iz katerega koli inertnega materiala), ki je označena za prodajo na drobno, ali (b) uvozniku, polnilcu, označevalcu ali pripravljavcu mešanice, ki je davčnemu in carinskemu uradu Združenega kraljestva dal take zaveze, kot jih je urad določil v sistemu preverjanja, kakor se občasno revidira ali nadomesti, ali (c) proizvajalcu živil, ki niso alkoholne pijače.

8. Vložnik

Department for the Environment, Food and Rural Affairs (DEFRA) Second Floor, Seacole Block 2 Marsham Street, London, SW1P 4DF ZDRUŽENO KRALJESTVO www.defra.gov.uk Tel. +44 2082256405

9. Dopolnilo h geografski označbi

–

10. Posebna pravila označevanja

Obvezne prodajne oznake

Kategorijo, v katero spada „Scotch Whisky“, je treba navesti na sprednji strani vsebnika pijače „Scotch Whisky“ in na vsaki posamezni embalaži, ki se uporablja za prevoz vsebnika ali se uporablja za namene predstavitve med trženjem whiskyja.

Ime kategorije mora biti (a) natisnjeno na vidnem mestu, da je dobro vidno, čitljivo in neizbrisno, da je jasno, da gre za prodajno oznako whiskyja, (b) natisnjeno tako, da so enako dobro vidne vse besede, ki sestavljajo ime kategorije, in (c) enako dobro vidno kot vsi drugi opisi whiskyja na vsebniku ali embalaži, razen:

(i) katere koli ločene uporabe opisa „Scotch Whisky“;

(ii) katere koli navedbe, ki se nanaša na leto destilacije whiskyja, leto stekleničenja whiskyja, trajanje zorenja ali starost whiskyja, in

(iii) katere koli opisne besede ali besed, ki so del blagovne znamke.

Ime kategorije ne sme biti (a) prepisano ali prekinjeno z drugim pisnim ali slikovnim gradivom ali (b) se ne sme uporabljati v povezavi s katerimi koli drugimi besedami, vendar to ne preprečuje možnosti, da se ime škotskega kraja ali regije doda imenu kategorije whiskyja, da se navede, kje je bil „Scotch Whisky“ destiliran, če se pojavi tik pred imenom kategorije in če je bil whisky destiliran v zadevnem kraju ali regiji.

Druga pravila označevanja

Ta se nanašajo na imena destilarn in destilaterjev, kraje in regionalne geografske označbe, uporabo besed „pure“ in „malt“ in izpeljank ter navedb o zorenju, starosti in destilaciji. Več podrobnosti o tem je v tehnični dokumentaciji. Poleg tega so lahko v okviru označevanja, embalaže, predstavitve in oglaševanja škotskih whiskyjev vključene dodatne dopolnilne besede ali izrazi, ki jih dovoljuje tehnična dokumentacija.

(1) UL L 39, 13.2.2008, str. 16.

(2) UL L 130, 17.5.2019, str. 1.